แนวโน้มดัชนีเช้าลุ้นรีบาวน์
นักวิเคราะห์ฯคาดตลาดหุ้นไทยเช้านี้น่าจะรีบาวน์ตามสหรัฐฯ หลังเฟดประกาศตรึงดอกเบี้ยระดับต่ำพิเศษไปจนถึงปี 2557
26 ม.ค. 2555

นักวิเคราะห์ฯคาดตลาดหุ้นไทยเช้านี้น่าจะรีบาวน์ตามสหรัฐฯ หลังเฟดประกาศตรึงดอกเบี้ยระดับต่ำพิเศษไปจนถึงปี 2557
นายเจริญ เอี่ยมพัฒนธรรม ผู้อำนวยการฝ่ายวิเคราะห์ บล.เคที ซีมิโก้ กล่าวว่า ตลาดหุ้นไทยเช้านี้มีโอกาสที่จะรีบาวน์ตามตลาดหุ้นสหรัฐฯที่เมื่อคืนนี้กลับมาบวกขึ้นมากว่า 80 จุดหลังธนาคารกลางสหรัฐ(เฟด)ระบุจะตรึงอัตราดอกเบี้ยให้อยู่ในระดับต่ำเป็นพิเศษต่อไปอีกอย่างน้อยจนถึงปี 2557 แม้จะเป็นเรื่องที่คาดการณ์ไว้อยู่แล้ว แต่ก็ถือเป็นปัจจัยบวกระยะสั้น ขณะที่ปัจจัยภายในประเทศการที่คณะกรรมการนโยบายการเงิน(กนง.)ปรับลดอัตราดอกเบี้ยนโยบายลง 0.25% มาอยู่ที่ 3.00% ในการประชุมเมื่อวานนี้ ก็จะส่งผลบวกต่อหุ้นในกลุ่มธนาคารพาณิชย์และกลุ่มอสังหาริมทรัพย์ 
อย่างไรก็ตาม ตลาดฯน่าจะยังคงเคลื่อนไหวในกรอบแคบ เพราะยังขาดปัจจัยบวกใหม่ๆเข้ามาขับเคลื่อน ด้านตลาดหุ้นอื่นในภูมิภาคเช้านี้ส่วนใหญ่ปรับตัวขึ้น
พร้อมให้แนวรับ 1,050 จุด แนวต้าน 1,070 จุด